text: Skraldestrejke i Vejle er slut
  06 november 2017 kl. 06.21
  Skraldemændene i Vejle er mandag morgen igen begyndt at tømme skraldespande. Det oplyser Vejle kommune.
  Efter mere end en uges strejke tømmer skraldemændene fra RenoNorden igen skrald. Her til morgen starter den almindelige mandagsrute for dagrenovation. Det fortæller Vejle Kommune på deres hjemmeside.
  Det betyder, at borgere, der normalt får hentet organisk/restaffald om mandagen, får tømt i dag.
  Prioriteten vil være at få al dagrenovation hentet, hvorefter skraldemændene begynder på genanvendeligt affald. Så snart der foreligger en plan for at indhente øvrige adresser, vil Vejle Kommune informere yderligere.
  